DS «Sandnæs» (1914)

DS «Sandnæs», senere DS «Soma», var i perioden 1914-1965 et kystruteskip tilhørende Sandnæs Dampskibs-Aktieselskab (SDS), Sandnes. Skipet var bygget som «Sandnæs» for å gå i nattruten Sandnes-Stavanger-Haugesund-Bergen i samseiling med Det Stavangerske Dampskibsselskab (DSD)'s nattruteskip. «Sandnæs» og DSD' motsats; DS «Stavanger I», var i mange år parhestene i nattruten og gjenstand for hyppig sammenligning og en viss prestisjekonkurranse mellom de to nabobyene. «Stavanger I» var penest og gikk raskest i godt vær, mens «Sandnæs» hadde flottest innredning og holdt sine 12 knop uansett vær. Men begge skip med mannskap opparbeidet seg et enestående rykte for punktlighet og sikker navigasjon.
Etter andre verdenskrig var begge skip likevel i ferd med å bli utdatert. I 1950 satte Sandnæs Dampskibs-Aktieselskab inn det nye og større nattruteskipet MS «Sandnes» i ruten. Gamle «Sandnæs» ble da omdøpt «Soma» og benyttet som reserveskip frem til 1960. I denne perioden var skipet også mye utleid som hotellskip. «Soma» ble solgt som losjiskip i 1965 og endelig utrangert i 1972. Men før skipet gikk til opphugging ble deler av den flotte, originale innredningen tatt ut og montert som fast utstilling på Norsk Sjøfartsmuseum på Bygdøy. Der kan den fortsatt ses.


== DS «Sandnæs» ==
Juni 1914: Levert fra Stavanger Støberi & Dok, Stavanger (byggenr. 70) som kystruteskip  «Sandnæs» til Sandnæs Dampskibs-Aktieselskab, Sandnes. DS «Sandnæs» ble satt inn i nattruten Sandnes-Stavanger-Haugesund Bergen i samseiling med Stavangerske. Den avløste her eierselskapets eldre DS «Sandnæs» som nå ble reserveskip i ruten. Nye «Sandnæs» ble et populært skip i nattruten og fikk ry som et vakkert skip.
April 1940: Rekvirert av tyske Kriegsmarine. Benyttet som losjiskip for ubåtmannskaper og soldater i Nord-Norge hele krigen.
Mai 1945: Tilbakelevert i dårlig forfatning. Skipet var kamuflajemalt, skroget var bunkete, mesanmast og en del livbåtdaviter manglet, men fremfor alt var det påkostede interiøret ramponert. Skipet ble likevel reparert.


== DS «Soma» ==
Mars 1950: Avløst i nattruten av eierselskapets nybygde nattruteskip MS «Sandnes». Det gamle skipet ble omdøpt «Soma» og benyttet som reserveskip for nattruten. «Soma» lå mye uvirksom, men ble godt vedlikeholdt og ble i perioder utleid som hotellskip.
1951: «Soma» ble sammen med eierselskapets andre reserveskip «Gann» utleid som hotellskip i forbindelse med Kristiansands 300-årsjubileum.
1952: Ombygd.  Brt:672
1954: Utleid som hotellskip i forbindelse med Haugesunds 100-årsjubileum.
1955 og 1956: Utleid som hotellskip i forbindelse med Festspillene i Bergen. Lå i Vågen.
Sommeren 1957: Utleid som hotell- og losjiskip i forbindelse med innspillingen av den amerikanske filmen The Vikings' i Maurangerfjorden i Hardanger.
1960: Ikke lengre i bruk som reserveskip for nattruten.


== Etterhistorie ==
4. februar 1965: Solgt til Husø Verft & Mek. Verksted, Tønsberg for kr.200 000. Trolig benyttet som losjiskip.
1967: Solgt til Skips-AS Kes, Tønsberg / v. Eiv. Skudem, Nøtterøy / reg. Tønsberg. Omdøpt «Hustel». Benyttet som losjiskip.
1972: Deler av innredningen demontert ved Moss Rosenberg Verft, Stavanger og montert som en del av den faste utstillingen ved Norsk Sjøfartsmuseum på Bygdøy i Oslo.
1973: Opphugget. (?)


== Kilder ==
Artikkel om Sandnæs Dampskibs- Aktieselskab av Per Alsaker i tidsskriftet «Skipet» 4.1991.
Trygve Eriksen jr.'s arkiv


== Eksterne lenker ==
fotomuseum.bergen360.no - Soma